প্রশ্ন হচ্ছে, টিটু রায়কে তার আইনি অধিকার থেকে বঞ্চিত করা হলো কেন? এ পর্যন্ত পাওয়া তথ্য এবং ঘটনা প্রবাহ থেকে নিশ্চিতভাবেই বোঝা যায় পুলিশ তথা রাষ্ট্র যে কোন মূল্যে টিটু রায়কে দোষী প্রমাণ করার জন্য পরিকল্পনা করেছে। রংপুরের ঠাকুরপাড়ায় ১০ নভেম্বর সংঘটিত সাম্প্রদায়িক হামলার পরিকল্পনা, উসকানি ও সংগঠন করার পর্যায়ে পুলিশ ও প্রশাসন শুধু নীরব ও নিষ্ক্রিয় ভূমিকাই পালন করেনি বরং উসকানির জন্য ব্যবহৃত মাইক সরবরাহ করে সাম্প্রদায়িক হামলার প্রত্যক্ষ অংশীদারও হয়েছে। পরে সাম্প্রদায়িক হামলার ইন্ধনদাতা ও হুকুমদাতাদের বিরুদ্ধে কোন ব্যবস্থা না নিয়ে ভিকটিমকে গ্রেফতার করে তার বিরুদ্ধে ব্যবস্থা নেয়া হচ্ছে। এই ভূমিকার কারণেই পরবর্তী সময়েও সাম্প্রদায়িক ভূমিকা অব্যাহত রেখেছে পুলিশ ও প্রশাসন। সেই কারণেই আইনি অধিকার থেকেও বঞ্চিত করা হয়েছে টিটু রায়কে।